विजेन्द्र लगभग तीन दशक तक भरतपुर में रहे। वहाँ के जनजीवन और प्राकृतिक परिवेश से इतने घुल-मिल गए कि वह उनकी कविता में बार-बार बिम्बों के रूप में हमारे सामने प्रत्यक्ष होता है। घना का पक्षी बिहार बहुत प्रसिद्ध है, जहाँ देश-देशान्तर के पक्षी प्रजनन के लिए आया करते हैं। इस संकलन की एक कविता एक सुबह में कवि ने घना के प्रति अपने अनुराग का आत्मीय निरूपण किया है - मैं जानता था/घना मुझे खीचेंगा अपनी तरफ / एक पत्थर पर बैठा सोचता रहा/क्यों नहीं अघाता मन/वृक्षों से, रब्बी के भरे खेतों से/धूप में खुले नील नभ से। (पृ. 96) वह आगे यह भी कहते है - कई बार हुआ हूँ उदास/ऊबा हूँ अपने से ही/भरा हो जाने कितना विषाद/झीलों के तट कितने तरंगायित हैं/आती हैं पशुओं की भरी भरी आवाजें/$ $ $ झाडिय़ों से सरकते देखे/जलोन्मुख केकड़़े, केंचुए, अजब से कीट/देखा एक वृद्ध जन पास के गाँव का/टिका के लाठी चलता था/कमर झुका के/हाँकता अपने पशुओं को/आवाज में कड़क थी जीवन की/दो थी गायें/चार-पाँच कुन्नी भैसें/जल में खड़े वृक्ष सूखे निपात/सहे है मैंने भी आघात पर आघात। (पृ. 97) यह कवितांश पढ़कर मालूम होता है कि कवि की भाषा महाकवि निराला के परवर्ती काव्य के समान सहज बोधगम्य और सम्प्रेषणीय हैं।